钦定古今图书集成/明伦汇编/官常典/第629卷 > 宋
## 钦定古今图书集成/明伦汇编/官常典/第629卷 > 宋

宋置“诸州通判。”

按《宋史职官志》：“宋初，惩五代藩镇之弊，乾德初，下湖
南，始置诸州通判，命刑部郎中贾玭等充。建隆四年，
诏知府公事并须长史、通判签议连书，方许行下。时
大郡置二员，馀置一员，州不及万户不置，武臣知州，
小郡亦特置焉。其广南小州有试秩通判兼知州者，
职掌倅贰郡政，凡兵民、钱谷、户口、赋役、狱讼、听断之
事可否裁决，与守臣通签书施行。所部官有善否及
职事修废，得刺举以闻。”元祐元年，诏“知州系帅臣，其
将下公事不许通判同管。”元符元年，诏通判募职官，
令日赴长官厅议事，及都厅签书文檄。南渡后，设官
如旧，入则贰政，出则按县，有军旅之事，则专任钱粮
之责。经制、总制钱额，与本郡协力拘“催，以入于户部。”
既而诸州通判有两员处减一员，凡军监之小者不
置，又诏更不添差。其后或以废事请，或以控扼去处
讲五年以后，旋添置之。除潭、广、洪州、镇江、建康、成都
府见系两员外，凡帅府通判并以两员为额，馀置一
员。乾道元年，诏买马州军通判令茶马司依旧法奏
辟，馀堂除差人。淳熙十四年，利州路提刑言：“关外四
州通判，乞自制置司奏辟，所有金、洋、兴、利、文、龙等州通判，乞送转运司拟差。”并从之。

幕职官、签书判官厅公事，两使防、团、军事推判官，节
度掌书记，观察支使掌裨赞郡政、总理诸案文移，斟
酌可否，以白于其长而罢行之。凡员数多寡，视郡大
小及职务之繁简。初，政和改签书判官厅公事为“司
录”，建炎初，复旧。凡节度推判官从军额，察推及支使
从州府名。凡诸州减罢通判处，则升判官为签判以
兼之。小郡推、判官不并置，或以判官兼司法，或以推
官兼支使，亦有并判官窠阙。省罢，则令录参兼管。凡
要郡签判及推官皆堂除，馀吏部使阙，二广间许监
司辟差。绍熙元年，臣僚言：“广西奏拟签判多恩科，癃
老，乞行下转运司，不许差年六十以上昏眊之人。”嘉
定二年，臣僚言：“监司有干官，州郡有职官，以供签厅
之职，或非才不胜任，则按刺易置可也。今乃差兼签
厅者，动辄三两员或四五员，其馀冗费，与添差何异。
乞将诸州郡所差兼签厅官并行住罢。”从之。

诸曹官旧制，录事参军掌州院庶务，纠诸曹稽违，户
曹参军掌户籍、赋税、仓库受纳，司法参军掌议法断
刑，司理参军掌讼狱勘鞫之事。中兴，诏曹掾官依旧，
惟司理、司法并注经任及试中刑法人。乾道以来，间
以司户兼司法，知录亦或兼职。六年，汪大猷言：“司户
初官，令专主仓库，知录依司理例，以狱事为重，不兼
他职。”从之，仍依知县格法铨量。如有老疾、昏眊难任
事者，即从本州知、通于判司、簿、尉内选经一考以上、
无罪犯晓法人对换。绍熙元年，诏不曾铨试人不许
注授司法。庆元五年，臣僚言：司理狱事烦重，宜优其
举主，照提刑司合举主三员以上，许间岁举狱官一
员。嘉定中，申明年满六十不许为狱《官之令》，仍不许
恩科人注授。

### 真宗景德四年秋七月壬申增置开封府判官一员按宋史真宗本纪云云

### 仁宗天圣三年秋七月戊子诏诸路转运使察举通判之不任职者

按：《宋史仁宗本纪》云云。

### 哲宗元祐五年二月丁酉罢诸州军通判奏举改官按宋史哲宗本纪云云

### 徽宗崇宁三年八月庚子诏诸路通判增入主管学事四字

按：《宋史徽宗本纪》云云。

### 高宗建炎元年六月丁卯罢开封诸州军府通判二员者省其一

按：《宋史高宗本纪》云云。

建炎四年六月辛巳，罢诸州添差通判职官。

按：《宋史高宗本纪》云云。

### 绍兴三年五月乙丑罢诸州在任所辟通判

按：《宋史高宗本纪》云云。

### 孝宗乾道四年诏未历亲民之任者授通判之职

按《宋史孝宗本纪》：乾道四年冬十月乙未，臣僚言，“天
下之事，必历而后知，试而后见。为县令者必为丞簿，
为郡守者必为通判，为监司者必为郡守，皆有差等。
自今职事官吏局务官，必任满方许求外，未历亲民
任使，即未得拟州郡，且授通判。”诏从之。